Hvis Uffe Elbæks parti Alternativet får magt, som det har agt, så ender regeringsdannelsen ikke med røg fra et sort eller hvidt tårn, men derimod med en grøn dagsorden på Christiansborg og Slotsholmen.

Alt sammen styret af et nyt ministerium for grøn omstilling, der skal overtage Finansministeriets magtposition.

Det er tankerne på et papir med titlen 'regeringsprogram', som Alternativet har sendt rundt til presse og partifæller. Det er også budskabet fra den politiske leder, Uffe Elbæk, da han på Teaterøen i København her til eftermiddag fremlægger og sammenfatter partiets tanker på et pressemøde i forbindelse med partiets sommergruppe.

- For os forandrer klimakrisen alt.

- Det her er en bunden opgave, som vi allesammen skal løse. Sammen, lyder det fra Elbæk.

Uden talepapir og kun med tegnede noter i hånden fremlægger han overskrifterne for partiets program. Et program hvor partiet lægger op til at bruge 238 milliarder på investeringer i samfundet frem til 2022. 80 milliarder til den grønne omstilling. 10 milliarder til offentlig transport. 18 milliarder til skattelettelser.

Læs også : OVERBLIK: Alternativet påpeger selv 12 ulemper ved sit nye regeringsprogram

Usikker finansiering

Finansieringen er på plads, mener partiet. 244 milliarder er der fundet på blandt andet en genindførsel af PSO-afgiften, en barbering af forsvarsbudgetterne, en fremrykket pensionsbeskatning og skat på finansielle transaktioner.

I partiprogrammet erkender partiet, at beregningerne er usikre, og at det er "vanskeligt at lave præcise estimater af de økonomiske konsekvenser."

Samme kritik har været fremført af både Venstre og Socialdemokratiet, der blandt andet har anført, at Alternativet blandt andet ikke tager højde for en ændret adfærd, hvis der indføres en transaktionsskat. Men kritikken giver Uffe Elbæk ikke meget for.

- Hvis økonomien ændrer sig, så ændrer vi budgetterne.

Han suppleres af finansordfører Josephine Fock.

- Vi har ikke siddet og fundet på tal. Vi har ikke fiflet med noget som helst, siger hun.

Læs også : Elbæk har en plan: Vil oprette 15 nye ministerier

Statsministerdrøm skal stoppe præsidentvalgkamp

I sin præsentation af regeringsprogrammet runder Uffe Elbæk også det emne, der har fyldt mest på Christiansborg, når snakken er faldet på Alternativet: den politiske leders nybagte statsministerdrømme.

For partiet ønskede at undgå et præsidentvalg mellem to kandidater: Venstre-formand Lars Løkke Rasmussen og Socialdemokratiets formand Mette Frederiksen.

- Det er for fattigt, hvis der kun er to valgmuligheder, siger Elbæk.

Læs også : Uffe Elbæk spiller sig selv på banen som statsminister

Og så angiver han den anden grund. At der skulle være et parti, der ønskede at erobre posten med den grønne omstilling som den altoverskyggende dagsorden.